Жьиԥҳа еиҭалҳәеит Тҟәарчал 80 шықәса ахыҵра иазкны иазгәаҭоу аусмҩаԥгатәқәа ртәы
Иахьа, мшаԥымза 9 рзы Тҟәарчал ақалақь иахыҵуеит 80 шықәса, ари арыцхә иадҳәалоу аусмҩаԥгатәқәа ртәы арадио Sputnik иазеиҭалҳәеит араион акультура аҟәша аиҳабы Рита Жьиԥҳа.
Тҟәарчал 80 шықәса ахыҵра иадҳәаланы аофициалтә усмҩаԥгатәқәа азгәаҭоуп мшаԥымза 29 рзы ҳәа адырра ҟалҵеит Жьиԥҳа.
"Апрограмма аус адулара иаҿуп. Атәыла ахада ааԥхьара иоуеит. Иара уи адагьы ашықәс нҵәаанӡа ашколқәа рҿы Тҟәарчал иазку еиуеиԥшым аусмҩаԥгатәқәа азгәаҭан иҳамоуп", - ҳәа лҳәеит Жьиԥҳа.
Уажәы ақалақь ахаҿра арԥшӡаразы ицоит аусқәа, амҩадуқәа иаҳа иҳарлашоит, аҵлақәа ршьапқәа ҳшәуеит ҳәа азгәалҭеит Тҟәарчал акультура аҟәша аиҳабы.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.
Тҟәарчал Аԥсны индустриалтә центрк аҳасабала еиҿкаан 1942 шықәсазы. Ақалақь иуникалтәу ҭыԥуп, иаакәыршаны ашьхақәа шьҭоуп, мҩа хадас иҟоу акоуп - ақалақь алаларҭеи алҵырҭеи. Тҟәарчал архитектурагьы аинтерес аҵоуп. Административтәи ауаажәларратәи ргыларақәа рыпроектқәа ҟазҵоз анемец архитекторцәеи анџьнырцәеи ракәын. Убри азоуп ари ақалақь егьырҭ Асовет еидгыла ақалақьқәа изреиԥшым.
1992-1993 шықәсқәа рзы ақалақь иахнагеит 413 мшы ицоз аблокада хьанҭа. Аблокадеи ақырҭуа ар иаларыжьуаз арҭҟәацрақәеи ирыхҟьаны иҭахеит, аахақәа роуит шәҩыла аҭынч уааԥсыра.
Цәыббрамза 27, 2008 шықәсазы Аԥсны ахада Сергеи Багаԥшь инапы зҵаиҩыз ақәҵарала Тҟәарчал "Ақалақь–фырхаҵа" ҳәа аҳаҭыртә хьӡы ахҵоуп.